Sulík, Richard, poslanec Európskeho parlamentu (2017-03-31):
Ďakujem veľmi pekne, že som sa mohol takto predbehnúť. Dúfam, že mi kolegovia odpustia. Ďakujem pekne, pán predseda, že ste mi to umožnili. Dôvod je ten, že mám stretnutie, ktoré neviem zrušiť, a hneď po mojom vystúpení sa s vami rozlúčim. A idem teda rovno k otázkam. Pán Blanár sa pýtal, akou mierou prispelo Slovensko k brexitu? Dobre som rozumel? Môžte, prosím vás, zopakovať? (Reakcie z pléna.) Dobre. Slovenské predsedníctvo neprispelo vôbec k brexitu, nemám taký dojem. (Reakcie z pléna.) Ja som sa snažil, robil som si poznámky, každopádne si nemyslím, že by Slovensko čokoľvek malo s brexitom do činenia, Briti sa rozhodli sami a hotovo. (Reakcie z pléna.) Jaj, tak k riešeniu, ďakujem. (Reakcia z pléna.) Áno, no tak predsedníctvo skončilo koncom minulého roku a vôbec žiadosť o vystúpenie bola podaná pár dní dozadu. (Reakcia z pléna.) Pokračujem v ďalších otázkach. Pán Blaha sa pýtal, teda tie kompetencie, no tak napríklad školstvo je dnes spoločná zdieľaná, počkajte, ja vám to poviem úplne presne, školstvo je, prosím pekne, dnes (rečník študoval svoje podklady) „podporná, koordinačná kompetencia“ a tam napríklad navrhujeme úplne vrátiť späť členským krajinám. Chápem, že pán Blaha to nemôže vedieť úplne presne, tento manifest je čerstvý a veľmi rád mu ho doručím a budem veľmi rád na túto tému diskutovať, preto lebo tam je to všetko konkrétne spísané. Potom pán Blaha sa ďalej pýtal, ako môžem byť členom ECR, keď tam je aj turecká AKP. No tak ja za to nemôžem, nie som z toho šťastný. Vyjadrenia tureckého prezidenta Erdogana, že EÚ je fašistická, považujem, a hlavne Nemecko a Holandsko zato, že mu nedovolili tam robiť volebnú kampaň, považujem hrubo za čiarou a ja by som teda, keby to bolo na mne, oveľa tvrdší prístup k Erdoganovi zvolil, som sa koniec koncov v tomto duchu aj viackrát už vyjadril. Áno, v ECR je aj strana, ktorá, poľská strana, ktorá chce zakázať potraty. Ja s tým tiež nesúhlasím, no ale liberáli sú známi tým, že sú tolerantní voči iným názorom, teda aspoň niektorí, ja sa k nim rátam. Čiže áno, je tam taká strana, nesúhlasím s tým. No a teraz tu ostala ešte sada otázok od pána Krajniaka, tak začnem v stručnosti odpovedať. Ste za zachovanie Slovenskej republiky ako suverénneho štátu? Áno, som. Slovenská republika sa nikdy nesmie vzdať; aha, že ktoré kompetencie nesmie Slovensko nikdy odovzdať do Bruselu. Je to tiež uvedené v manifeste, nebudem to rozpisovať teraz, ale ako som vravel, myslím si, že oveľa viac kompetencií by sa malo vrátiť späť členským krajinám. Ste za to, aby právo Slovenskej republiky bolo nadradené nad právom Európskej únie? Buďme realisti, toto nie je možné. Medzinárodná zmluva je nadriadená nášmu právu, nemyslím si, že tento dlhodobo ustálený princíp by sme mali teraz porušovať. Skôr naopak, veľmi dobre si rozmyslime, kedy budeme odovzdávať niekam ďalšie kompetencie, konkrétne do Bruselu, alebo aj iné medzinárodné zmluvy podpisovať, aby sme potom nemuseli banovať. Napríklad zmluva s Vatikánom, ja si myslím, že Vatikán, vo Vatikánskej zmluve by nemalo byť napísané, aké sviatky my tu máme mať na Slovensku. To vám, pán Krajniak, možno až tak veľmi neprekáža. Ste za to, aby Slovenská republika mala výlučné právo stanovovať dane pre slovenských občanov? Áno, som jednoznačne za to. Ste za to, aby slovenských občanov na území Slovenska mohli zatýkať iba slovenskí policajti, obžalovať iba slovenskí prokurátori a súdiť iba slovenskí sudcovia? Áno, som za to. Ste za to, aby Slovenská republika mala výlučné právo rozhodovať o tom, koľko a akých prisťahovalcov prijme na svoje územie? Áno, som za to. Takisto som za to, aby malo Slovensko výlučné právo stanovovať dane pre slovenských občanov a tu pripomínam no taxation without representation. A ste za to, aby mala Slovenská republika výlučné právo rozhodovať o kultúrno-etických otázkach vrátane manželstiev? Áno, som za to. Ďalšia otázka bola v prípade hlasovania kolegyne Le Penovej. Ja som hlasoval proti, lebo považujem to za prehnaný prístup, aby ona teraz bola poťahovaná za vyslovenie názoru. Chcem ale povedať, toto hlasovanie nebolo elektronické, bolo to len tým povestným dvíhaním rúk a následne boli žiadosti, aby sa zopakovalo elektronické hlasovanie, preto aby bolo zaznamenané, kto ako hlasoval. Toto nebolo umožnené tým, kto práve vtedy viedol schôdzu. Ale zároveň hovorím, veľká väčšina parlamentu bola za zrušenie imunity pani Le Penovej, ja som s tým nesúhlasil, ani som nehlasoval za. Poslednú pripomienku, ktorú poviem, netýka sa úplne mňa, to je otázka na moju kolegyňu Flašíkovú-Beňovú k tej migrácii tresky. No, pán Krajniak, vidieť, že neovládate tie procesy, nemáte ani odkiaľ, veľmi ľahko sa dá zosmiešňovať. Existuje taký inštitút v parlamente, v europarlamente, ktorý sa volá, teda ktorý znamená, že máte možnosť položiť otázku. Ja tiež kladiem otázku k čomukoľvek. Kebyže ma chce niekto ešte zosmiešňovať, tak vyberie nejakú otázku a začne robiť z toho veľkú agendu. Ja si myslím, že napriek tomu, že vo veľa dôležitých veciach s pani Beňovou nesúhlasím, toto si myslím, že teda krivdíte jej, po prvé, a po druhé, trošku ste zdehonestovali vaše ostatné inak veľmi dobré otázky. Ďakujem pekne. Lúčim sa a ešte raz ďakujem, že som mal možnosť tu vystúpiť. Dovidenia. Ďakujem. (Potlesk.)